《八阵石》
明代·黄衷

曾烦三顾委经纶，功盖当时尽瘁身。鱼水向知真遇主，英雄宁道尽欺人。

椒浆可答关山恨，云鸟仍驱水石神。今日太平词赋客，画船箫鼓蜀江滨。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。